b'\n_START_ARTICLE_\nEmil Johansson (j\xc3\xa4\xc3\xa4k\xc3\xa4ri)\n_START_PARAGRAPH_\nEmil Johannes Johansson (20. helmikuuta 1887 Parainen \xe2\x80\x93 30. huhtikuuta 1966) oli suomalainen j\xc3\xa4\xc3\xa4k\xc3\xa4rikapteeni.\n_START_SECTION_\nPerhe ja koulutus\n_START_PARAGRAPH_\nJohanssonin vanhemmat olivat maanviljelij\xc3\xa4 Reinhold Johannes Johansson ja Selma Alma Klang. H\xc3\xa4n k\xc3\xa4vi kansakoulun.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nJohansson ty\xc3\xb6skenteli maanviljelij\xc3\xa4n\xc3\xa4 ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. komppaniaan 24. marraskuuta 1915. Ensimm\xc3\xa4isest\xc3\xa4 komppaniasta h\xc3\xa4n pyrki kuitenkin vapaaehtoisena perusteilla olevaan J\xc3\xa4\xc3\xa4k\xc3\xa4ripataljoonan tykist\xc3\xb6\xc3\xb6n ja tulikin valituksi yhten\xc3\xa4 niist\xc3\xa4 26 miehest\xc3\xa4, jotka J\xc3\xa4\xc3\xa4k\xc3\xa4ripataljoonan komentaja majuri Bayer valitsi haastattelunsa perusteella. H\xc3\xa4net siirrettiin virallisesti haupitsijaokseen 17. maaliskuuta 1916, mink\xc3\xa4 p\xc3\xa4iv\xc3\xa4m\xc3\xa4\xc3\xa4r\xc3\xa4n voidaan katsoa olevan j\xc3\xa4\xc3\xa4k\xc3\xa4ritykist\xc3\xb6n virallinen perustamisp\xc3\xa4iv\xc3\xa4 . H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella Riianlahdella ja Ekkau-Kekkaussa sek\xc3\xa4 Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nJohansson saapui takaisin Suomeen (Vaasaan) luutnantiksi ylennettyn\xc3\xa4 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana 25. helmikuuta 1918. Suomen sis\xc3\xa4llissotaan h\xc3\xa4net komennettiin ensin patteriupseeriksi J\xc3\xa4\xc3\xa4k\xc3\xa4ritykist\xc3\xb6n 1. patteriin ja otti osaa Messukyl\xc3\xa4n ja Tampereen taisteluihin. Tampereen valtauksen j\xc3\xa4lkeen h\xc3\xa4net sijoitettiin tykist\xc3\xb6n uudelleen j\xc3\xa4rjestelyn my\xc3\xb6t\xc3\xa4 juuri perustettuun J\xc3\xa4\xc3\xa4k\xc3\xa4ritykist\xc3\xb6prikaatiin 1. ammuskolonnaan p\xc3\xa4\xc3\xa4llik\xc3\xb6ksi. Ammuskolonnan johtajana h\xc3\xa4n osallistui taisteluihin Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nJohansson palveli sis\xc3\xa4llissodan j\xc3\xa4lkeen Suomen tykist\xc3\xb6koulussa, mist\xc3\xa4 tykist\xc3\xb6n uudelleenj\xc3\xa4rjestelyn yhteydess\xc3\xa4 h\xc3\xa4net m\xc3\xa4\xc3\xa4r\xc3\xa4ttiin patteriupseeriksi raskaaseen kentt\xc3\xa4haupitsipatteristoon. My\xc3\xb6hemmin h\xc3\xa4n palveli Raskaan tykist\xc3\xb6rykmentin 2. patteriston 4. patterissa. Armeijasta h\xc3\xa4n erosi 13. kes\xc3\xa4kuuta 1924 ja matkusti Kanadaan. Kanadasta h\xc3\xa4n palasi vuonna 1927 ja siirtyi ty\xc3\xb6njohtajaksi Paraisten Kalkkivuori oy:n palvelukseen Paraisille.'